गौरतलब है कि यूपी को साधने के लिए राहुल गांधी पिछले पांच साल से दिन-रात एक किये हुए हैं, लेकिन चुनाव के समय मन मुताबिक परिणाम मिलते न देखकर राहुल झुंझला और परेशान हो गए हैं। एक-एक करके राहुल की हर चुनावी रणनीति और योजना की कलई खुलती जा रही है, ऐसे में घबराए राहुल ने चुनावी रैली और सभा के बीच प्रेस कांफ्रेंस करना जरूरी समझा। राहुल ने चुनाव की घोषणा से पूर्व ही बसपा पर सीधे हमले करके सपा को मैदान से बाहर दिखाने का प्रयास किया था, लेकिन उनका ये दांव सफल नहीं हो पाया। उसके बाद राहुल ने सपा को भी निशाने पर लिया, लेकिन ये बात भी जनता को पता चल ही गयी कि चुनाव बाद सपा और कांग्रेस मिलकर सरकार बनाने के सपने बुन रहे हैं। भाजपा को तो राहुल दौड़ और मैदान से बाहर समझ ही रहे हैं लेकिन उमा भारती को चरखारी से चुनाव मैदान में उतारकर भाजपा ने राहुल के बने बनाये खेल को पूरी तरह से तहस-नहस कर दिया है। उमा भारती के चरखारी से चुनाव मैदान में उतरने से झुंझलाए राहुल ने बचकानी बयानबाजी पर उतर आए। चुनाव प्रचार के हवा निकलते और आपसी गुटबाजी में उलझी कांग्रेस की गति देखकर राहुल ने छोटी बहन प्रियंका को चुनाव अभियान में उतार दिया। प्रियंका ने मीडिया के सामने राहुल की स्थिति, नीति और रानजीति को क्लियर करने की कोशिश की थी।